ราคาทองปิดบวก 3 ดอลล์ หลังสถานการณ์ตะวันออกกลางยังตึงเครียด
สัญญาทองคำตลาดนิวยอร์กปิดบวกเมื่อคืนนี้ (5 ม.ค.) เนื่องจากสถานการณ์ตึงเครียดในตะวันออกกลางยังคงเป็นแรงกระตุ้นให้นักลงทุนเข้าซื้อสัญญาทองคำซึ่งเป็นสินทรัพย์ที่ปลอดภัย
6 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 3.2 ดอลลาร์ หรือ 0.30% ปิด (5 ม.ค.) ที่ 1,078.40 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 13 เซนต์ หรือ 0.94% ปิดที่ 13.971 ดอลลาร์/ออนซ์, สัญญาพลาตินัมส่งมอบเดือนเม.ย.เพิ่มขึ้น 5.5 ดอลลาร์ หรือ 0.62% ปิดที่ 890.00 ดอลลาร์/ออนซ์ และสัญญาพัลลาเดียมส่งมอบเดือนมี.ค.ร่วงลง 8.45 ดอลลาร์ หรือ 1.6% ปิดที่ 535.75 ดอลลาร์/ออนซ์
นักลงทุนยังคงเดินหน้าซื้อสัญญาทองคำซึ่งเป็นสินทรัพย์ที่ปลอดภัย เนื่องจากสถานการณ์ตึงเครียดในตะวันออกกลางมีแนวโน้มที่จะบานปลาย โดยล่าสุดมีรายงานว่า ทางการคูเวตเรียกตัวเอกอัครราชทูตกลับจากอิหร่าน หลังเกิดเหตุการณ์โจมตีสถานทูตซาอุดิอาระเบียในกรุงเตหะราน และสถานกงสุลในเมืองมาชฮัด ระหว่างที่กลุ่มผู้ประท้วงชาวอิหร่านได้ออกมาประท้วงซาอุดิอาระเบียที่ได้ประหารชีวิตนักโทษคดีก่อการร้าย 47 ราย รวมถึง นิมร์ อัลนิมร์ นักบวชนิกายชีอะห์ ซึ่งเป็นผู้อยู่เบื้องหลังเหตุการณ์ประท้วงต่อต้านรัฐบาลเมื่อปี 2554
ขณะที่ตลาดจับตาดูการประชุมของธนาคารกลางสหรัฐ (FED) ในวันที่ 26-27 ม.ค. เพื่อจับสัญญาณว่าเฟดจะยังคงคุมเข้มนโยบายการเงินต่อไปหรือไม่ หลังจากที่คณะกรรมการเฟดได้ประกาศขึ้นอัตราดอกเบี้ย 0.25% ในการประชุมเมื่อเดือนธ.ค.ปีที่แล้ว